יניב קקון

יניב יוסף קקון (נולד ב-10 בינואר 1980) הוא המשנה לראש עיריית אשדוד וחבר מועצת העיר, פעיל חברתי ואיש חינוך ישראלי. זוכה פרס רמת גן לספרות לשירת ביכורים לשנת תשע"ב על ספר השירים "שכונה".

ביוגרפיה 
קקון גדל והתחנך באשדוד, למד בבתי הספר היסודיים "שזר" ואז "צפרירים". לאחר מכן עבר לבית הספר התיכון "מקיף ו'" בעיר. יניב היה פעיל בתנועת הצופים בה שימש כמדריך ומרכז. בצה"ל שירת כלוחם בחטיבת גבעתי סיים קורס מ"כים וקורס קצינים ושימש בין היתר כמפקד מחלקה. השתחרר מהצבא בדרגת סגן. קקון בעל תואר ראשון בחינוך והוראה מהמכון הדמוקרטי ותואר שני בניהול מערכות חינוך מאוניברסיטת תל אביב.

בשנת 2008 פורסם ספרו הראשון, "שכונה". הספר ראה אור בהוצאת עתון 77. זהו ספר שירה, בו קקון מנהל דיאלוג תמידי עם החברה סביבו במאבקו ב"לא כלום", וב"לחיות את הרגע", כפי שהוא מפרט ברשימה החותמת את הספר. על ספר זה זכה באותה שנה בפרס אשדוד ליוצרים ואמנים צעירים. ב-2012 זכה בפרס רמת-גן לשירת ביכורים. חלק משירי הקובץ תורגמו לערבית ולאנגלית. קקון הוא גם פעיל חברתי הקובל בשיריו ובמאמריו על תחושת הניכור של עדות ומגזרים בחברה המקוטבת בת זמננו.

קקון יזם מספר פרויקטים קהילתיים בעיר, כדוגמת "יחד בונים חברה" – תוכנית יישובית המאגדת את תנועות הנוער עם קהילת היישוב ומוסדותיו לצורך פיתוח מנהיגות צעירה ומסגרות נוער וילדים. הפרויקט יושם בערים ברחבי הארץ ואף זיכה את אשדוד, בת ים ובאר שבע באות תנועות הנוער הארצית על פועלן לקידום תנועות הנוער. יוזמה נוספת של קקון הוא "הפורום לחינוך וקהילה – אשדוד" – מסגרת אקטיביסטית היוצרת במה ליוזמה ופעולה למען הקהילה של תושבי אשדוד.

בשנת 2011 הקים קקון את התנועה החברתית-פוליטית "אשדודים" יחד עם מאיר אברג'יל, נאור ביטון, נורית טופז, ורוניקה ויגדורצ'יק, ואחרים, אשר התאגדו במסגרת המחאה החברתית של 2011. מטרת התנועה היא לייצר התארגנויות קהילתיות משמעותיות, לבנות מרחבים המאפשרים לחיות בשלום ובהדדיות ומאבק למען זכויות. קקון עומד בראש התנועה, אשר פועלת באופן דמוקרטי למען פעילות חברתית וקהילתית ארוכת טווח בעיר אשדוד למרות אי עבירת אחוז החסימה בבחירות לרשויות המקומיות ב-2013. ב-2018 נבחר קקון למועצת העיר אשדוד כאשר תנועת "אשדודים" זכתה בשני מנדטים.

לקראת הבחירות לרשויות המקומיות ב-2023, הודיע כי הוא מתכוון לרוץ בבחירות העוקבות (בשנת 2028) גם לראשות העירייה.

חיים אישיים 
קקון נשוי לנורית, מטפלת ברפואה סינית, והוא אב לשתי בנות.

קישורים חיצוניים

 פרס רמת גן לספרות – כללי הענקה, באתר עיריית רמת גן
 
 
 פרס רמת-גן לספרות לשנת תשע"ב ליניב קקון, באתר אשדוד נט, 2012
 מכללת קיי, תוכניות לימודים
 תוכנית "שבילים", שיחה ברדיו דרום, 2012
 
 יניב קקון, "יחד בונים חברה" , בהוצאת המכון לחינוך דמוקרטי, 2014
 יניב קקון ותמיר גבאי, "מעורבות חברתית וקהילתית בעיר חינוך" , בהוצאת המכון לחינוך דמוקרטי, 2012
 יניב קקון, "תפקיד המחנך בחברה 'גלותית' ", באתר דהמרקר קפה, 2011
 יניב קקון באנתולוגיה מקוונת לשירה עברית באתר של נילי דגן
 יניב קקון, יחד יוצרים חברה: יציאה לדרך קהילתית משותפת , מגזין 'השפעה' באתר משרד החינוך, אגף מו"פ ניסויים ויזמות, 12 באוקטובר 2017

הערות שוליים

פעילים חברתיים ישראלים
אנשי חינוך ישראלים
זוכי פרס רמת גן לספרות
אשדוד: אישים
בוגרי סמינר הקיבוצים
בוגרי תנועת הצופים בישראל
ישראלים שנולדו ב-1980